KOMISIJOS REGLAMENTAS (EB) Nr. 1585/2006
2006 m. spalio 24 d.
iš dalies keičiantis Tarybos reglamento (EB) Nr. 318/2006 III priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 metų vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (1), ypač į jo 10 straipsnio 1 dalį,
kadangi:
(1)
Tarybos reglamento (EB) Nr. 318/2006 III priede yra nustatytos valstybių ir regionų cukraus, izogliukozės arba inulino sirupo gamybos kvotos. Minėtos 2006-2007 prekybos metų kvotos turi būti pakoreguotos ne vėliau nei 2006 m. rugsėjo 30 d.
(2)
Koregavimai atliekami, taikant Reglamento (EB) Nr. 318/2006 8 ir 9 straipsnius, kuriuose numatytos papildomos cukraus ir papildomos bei pridėtinės izogliukozės kvotos. Atliekant koregavimus reikia atsižvelgti į valstybių narių pranešimus, numatytus 2006 m. birželio 29 d. Komisijos reglamento (EB) Nr. 952/2006 dėl Tarybos reglamento (EB) Nr. 318/2006 taikymo taisyklių, susijusių su cukraus vidaus rinkos valdymu ir kvotų sistema (2) 12 straipsnyje, susijusius su papildomomis bei pridėtinėmis prieš parengiant pranešimą jau paskirtomis kvotomis.
(3)
Tarybos reglamento (EB) Nr. 318/2006 III priede nustatytų kvotų koregavimas atliekamas taip pat taikant 2006 m. vasario 20 d. Tarybos reglamento (EB) Nr. 320/2006, nustatančio laikiną Bendrijos cukraus pramonės restruktūrizavimo schemą ir iš dalies keičiančio Reglamentą (EB) Nr. 1290/2005 dėl bendrosios žemės ūkio politikos finansavimo (3), 3 straipsnį, kuriame nustatoma pagalba kvotų atsisakančioms įmonėms restruktūrizuoti. Todėl reikia atsižvelgti į kvotų atsisakymą, atliktą pagal 2006 m. rugsėjo 29 d. Komisijos Komunikatą (2006/C 234/04) dėl numatytų finansinių išteklių, skirtų restruktūrizavimo pagalbai 2006-2007 prekybos metais (4).
(4)
Reglamento (EB) Nr. 318/2006 III priede nustatytų kvotų koregavimu nepažeidžiamos 2003 m. rugsėjo 29 d. Tarybos reglamento (EB) Nr. 1782/2003, nustatančio bendrąsias tiesioginės paramos schemų pagal bendrą žemės ūkio politiką taisykles ir nustatančio tam tikras paramos schemas ūkininkams (5), 10f skyriuje ir Reglamento (EB) Nr. 320/2006 7 straipsnyje nustatytos pagalbos teikimo sąlygos.
(5)
Todėl Reglamento (EB) Nr. 318/2006 III priedas turėtų būti atitinkamai iš dalies pakeistas.
(6)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 318/2006 III priedas pakeičiamas šio reglamento priede pateiktu tekstu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. spalio 24 d.